Rådets fælles aktion

af 13. april 2000

om et EU-bistandsprogram til støtte for Den Palæstinensiske Myndighed i dens bestræbelser på at bekæmpe terroristhandlinger, der har deres udspring i territorier under dens kontrol

(2000/298/FUSP)

RÅDET FOR DEN EUROPÆISKE UNION HAR -

under henvisning til traktaten om Den Europæiske Union, særlig artikel 14,

idet det minder om artikel 18, stk. 2, heri, og

ud fra følgende betragtninger:

(1) Som led i Den Europæiske Unions bestræbelser på at spille en aktiv og vedvarende rolle til fremme af fredsprocessen i Mellemøsten vedtog Rådet den 29. april 1997 fælles aktion 97/289/FUSP om iværksættelse af et EU-bistandsprogram til støtte for Den Palæstinensiske Myndighed i dens bestræbelser på at bekæmpe terroristhandlinger, der har deres udspring i territorier under dens kontrol(1).

(2) Afgørelse 1999/440/FUSP(2) udvidede anvendelsesområdet for fælles aktion 97/289/FUSP og bestemte, at den fælles aktion skulle tages op til revision senest den 30. juni 2000 med henblik på eventuel vedtagelse af et flerårigt program.

(3) Resultaterne af midtvejsrevisionen af fælles aktion 97/289/FUSP og af den evaluering, som trojkaen foretog efter sit besøg i regionen, bekræftede, at Unionens bistandsprogram udgør et væsentligt bidrag til at nå Unionens mål, som er at støtte Den Palæstinensiske Myndigheds bestræbelser på at bekæmpe terroristhandlinger.

(4) Kontinuitet i gennemførelsen af disse forskellige aktiviteter anses for vigtig, hvis Unionen skal nå de mål, som den har sat sig.

(5) Den 26. oktober 1998 udvidede Rådet mandatet for EU's særlige repræsentant for fredsprocessen i Mellemøsten (MEPP) til også at omfatte sikkerhedsspørgsmål. Under sådanne omstændigheder er det vigtigt at sikre en koordineret og sammenhængende EU-strategi.

(6) Den 24. januar 2000 bekræftede Rådet Unionens fortsatte engagement til fordel for den palæstinensiske del af fredsprocessen i Mellemøsten og sin støtte til Den Palæstinensiske Myndighed.

(7) Der bør derfor vedtages et flerårigt program og etableres et finansielt referencegrundlag for den periode, som programmet skal omfatte.

(8) Fælles aktion 97/289/FUSP og afgørelse 1999/440/FUSP bør ophæves og erstattes af en ny fælles aktion.

(9) I henhold til punkt 34 i den interinstitutionelle aftale af 6. maj 1999 mellem Europa-Parlamentet, Rådet og Kommissionen om budgetdisciplin og forbedring af budgetproceduren(3) bør der i nærværende fælles aktion indsættes en bestemmelse om et finansielt referencegrundlag, som skal gælde for hele programmets varighed, og som ikke berører budgetmyndighedens beføjelser i henhold til EF-traktaten -

VEDTAGET FØLGENDE FÆLLES AKTION:

Artikel 1

1. Den Europæiske Unions bistandsprogram til støtte for Den Palæstinensiske Myndighed i dens bestræbelser på at bekæmpe terroristhandlinger, der har deres udspring i territorier under dens kontrol, iværksat ved fælles aktion 97/289/FUSP (i det følgende benævnt "programmet") forlænges for en periode på tre år.

2. Formålet med programmet er at sætte Den Palæstinensiske Myndighed i stand til bedre at bekæmpe terrorismen, at bistå ved etableringen af palæstinensiske forvaltningsstrukturer og støtte fredsprocessen i Mellemøsten samt at yde bistand og uddannelse, der er fuldt forenelige med menneskerettighedernes principper og overholdelse af retsstatsprincippet, til relevante sikkerheds- og polititjenester.

Artikel 2

1. Programmet omfatter individuelle projekter, som skal udføres inden for følgende hovedområder:

a) forbedret organisatorisk kapacitet

b) forbedret operationel kapacitet

c) efterfølgende krisemanagement.

2. Rådet noterer sig, at Kommissionen agter at rette sin indsats mod gennemførelsen af denne fælles aktions mål og prioriteter, navnlig for så vidt angår menneskerettigheder, ved hjælp af relevante fællesskabsforanstaltninger.

Artikel 3

Specifikke afgørelser vedrørende gennemførelsen af individuelle projekter træffes af formandskabet under hensyntagen til udtalelsen fra et udvalg under forsæde af formandskabet og sammensat af eksperter i terrorismebekæmpelse fra medlemsstaterne. En sådan udtalelse kan indhentes ved en forenklet skriftlig procedure. Kommissionen inddrages fuldt ud i udvalgets arbejde.

Artikel 4

1. Mandatet til den rådgiver for Den Europæiske Union, som blev udnævnt i medfør af fælles aktion 97/289/FUSP (i det følgende benævnt "EU-rådgiver"), videreføres med nærværende fælles aktion. Han skal fortsat føre tilsyn med gennemførelsen af programmet og kontrollere den korrekte anvendelse af de faciliteter, som Unionen har stillet til rådighed med henblik på gennemførelsen af artikel 2, stk. 1, dog med forbehold af den revision, der omhandles i artikel 7, stk. 3.

2. EU-rådgiveren skal følge formandskabets retningslinjer og jævnligt, og når der er behov for det, med referat til formandskabet aflægge rapport til Rådet eller de af dette udpegede instanser.

3. For at sikre sammenhængen i Unionens indsats til støtte for fredsprocessen i Mellemøsten, herunder navnlig inden for samarbejdet om sikkerhed, skal formandskabet, bistået af generalsekretæren/den højtstående repræsentant, sikre koordineringen af de aktiviteter, der udføres af henholdsvis EU-rådgiveren og EU's særlige repræsentant for fredsprocessen i Mellemøsten.

4. Formandskabet skal, bistået af generalsekretæren/den højtstående repræsentant og Kommissionen, inden for rammerne af deres respektive beføjelser, sikre den fornødne koordinering mellem programmet, Fællesskabets bistand og den bilaterale bistand fra medlemsstaterne. Med henblik herpå skal medlemsstaterne samarbejde med formandskabet og Kommissionen.

Artikel 5

1. Det finansielle referencegrundlag for gennemførelsen af denne fælles aktion fastsættes til 10 mio. EUR. De årlige bevillinger fastlægges af budgetmyndigheden inden for rammerne af de finansielle overslag.

2. Udgifter, der finansieres med det i stk. 1 nævnte beløb, forvaltes i overensstemmelse med Det Europæiske Fællesskabs budgetprocedurer og -forskrifter.

3. Den Europæiske Union finansierer EU-rådgiverens infrastrukturer og løbende udgifter, herunder hans vederlag og omkostningerne til hans personale.

Artikel 6

1. Privilegier, immuniteter og yderligere garantier, der er nødvendige for en gnidningsløs gennemførelse af programmet, og for at EU-rådgiveren og hans internationale medarbejdere kan arbejde under de rette betingelser, aftales mellem parterne. Medlemsstaterne og Kommissionen yder den nødvendige støtte hertil.

2. Rådet noterer sig, at formandskabet, Kommissionen og medlemsstaterne, alt efter omstændighederne, skal yde støtte til regionen.

Artikel 7

1. Der skal foretages regelmæssige evalueringer på tidspunkter, som aftales nærmere.

2. Programmet suspenderes, hvis Den Palæstinensiske Myndighed

a) ikke samarbejder fuldt ud om programmets gennemførelse

b) ikke træffer de nødvendige foranstaltninger til at sikre respekten for menneskerettighederne under gennemførelsen af programmet

c) ikke tillader EU-kontrol og/eller regelmæssige eksterne evalueringer på disse områder.

3. Programmets operationelle, administrative og finansielle aspekter tages op til revision hvert år, og når der er behov for det.

Artikel 8

1. Fælles aktion 97/289/FUSP og afgørelse 1999/440/FUSP ophæves herved og erstattes af nærværende fælles aktion.

2. Uanset stk. 1 fortsættes gennemførelsen af projekter iværksat under fælles aktion 97/289/FUSP, forlænget ved afgørelse 1999/440/FUSP, inden for rammerne af nærværende fælles aktion.

Artikel 9

Denne fælles aktion træder i kraft på dagen for vedtagelsen.

Artikel 10

Denne fælles aktion offentliggøres i EF-Tidende.

Udfærdiget i Luxembourg, den 13. april 2000.

På Rådets vegne

A. Vara

Formand

(1) EFT L 120 af 12.5.1997, s. 2.

(2) EFT L 171 af 7.7.1999, s. 1.

(3) EFT C 172 af 18.6.1999, s. 1.